b'\n_START_ARTICLE_\nMichael K\xc3\xbchnen\n_START_PARAGRAPH_\nMichael K\xc3\xbchnen (21. kes\xc3\xa4kuuta 1955 Bonn \xe2\x80\x93 25. huhtikuuta 1991 Kassel) oli saksalainen uusnatsijohtaja. H\xc3\xa4n oli ensimm\xc3\xa4isi\xc3\xa4 julkisuudessa natsismia kannattaneita henkil\xc3\xb6it\xc3\xa4 toisen maailmansodan j\xc3\xa4lkeisess\xc3\xa4 L\xc3\xa4nsi-Saksassa ja my\xc3\xb6s aikansa tunnetuin saksalainen uusnatsi._NEWLINE_K\xc3\xbchnen toimi aluksi \xc3\xa4\xc3\xa4rioikeistolaisen NPD-puolueen nuorisoj\xc3\xa4rjest\xc3\xb6ss\xc3\xa4 1970-luvun alusta l\xc3\xa4htien ja vaikutti sen j\xc3\xa4lkeen avoimesti uusnatsistisissa ryhmittymiss\xc3\xa4. H\xc3\xa4n palveli lyhyen aikaa luutnanttina Saksan armeijassa, josta K\xc3\xbchnen kuitenkin erotettiin vuonna 1977 natsipropagandan levitt\xc3\xa4misen vuoksi. Armeijan j\xc3\xa4lkeen h\xc3\xa4n perusti oman natsij\xc3\xa4rjest\xc3\xb6n, joka teki yhteisty\xc3\xb6t\xc3\xa4 useiden muiten uusnatsiorganisaatioiden kanssa ja syyllistyi muun muassa useisiin pankkiry\xc3\xb6st\xc3\xb6ihin sek\xc3\xa4 muihin asellisiin iskuihin. Vuonna 1979 K\xc3\xbchnen tuomittiin kolmen ja puolen vuoden vankeusrangaistukseen._NEWLINE_1980-luvun aikana h\xc3\xa4n toimi erilaisissa \xc3\xa4\xc3\xa4rioikeistolaisissa ja natsistisissa ryhmittymiss\xc3\xa4 saaden vuonna 1985 nelj\xc3\xa4n vuoden vankeustuomion. Vuonna 1986 K\xc3\xbchnen ilmoitti olevansa homoseksuaali, mik\xc3\xa4 johti h\xc3\xa4nen vaikutusvaltansa laskuun Saksan uusnatsiliikkees\xc3\xa4. K\xc3\xbchnen itse piti esikuvanaan 1930-luvun alussa natsipuolueessa vaikuttanutta Ernst R\xc3\xb6hmi\xc3\xa4, joka oli my\xc3\xb6s homo. K\xc3\xbchnenin mielest\xc3\xa4 homoseksuaalit soveltuivat uusnatsiliikkeiden toimintaan erinomaisesti, koska he pystyiv\xc3\xa4t perheett\xc3\xb6min\xc3\xa4 tiukemmin sitotumaan niiden toimintaan. Vapauduttuaan vankilasta vuonna 1988 K\xc3\xbchnen perusti j\xc3\xa4lleen uusia uusnatsiryhmi\xc3\xa4, jotka kuitenkin j\xc3\xa4iv\xc3\xa4t lyhytaikaisiksi. Viimeisen kerran h\xc3\xa4n oli julkisuudessa huhtikuun alussa 1991, jolloin K\xc3\xbchnen mellakoi johtamansa skinhead-ryhm\xc3\xa4n kanssa Puolan vastaisella raja-asemalla, vastustaen sen avaamista. K\xc3\xbchnen kuoli sairaalassa AIDS:iin liittyviin tauteihin viel\xc3\xa4 saman kuun aikana. Vaikka h\xc3\xa4n oli itse homoseksuaali, tekiv\xc3\xa4t K\xc3\xbchnenin johtamat ryhm\xc3\xa4t lukusia v\xc3\xa4kivaltaisia hy\xc3\xb6kk\xc3\xa4yksi\xc3\xa4 ulkomaalaisten lis\xc3\xa4ksi my\xc3\xb6s seksuaaliv\xc3\xa4hemmist\xc3\xb6j\xc3\xa4 kohtaan.'